અમેરિકાના કમાન્ડોએ હેલિકોપ્ટરમાંથી પાકિસ્તાનના ખૈબરપખ્તુનવામાં આવેલા અબોટબાદના એક ઘરમાં ઊતરીને જગકુખ્યાત આતંકવાદી ઓસામા બિન લાદેનને યમધામ પહોંચાડી દીધો એ જ શહેર અબોટાબાદ ‘મિ. ભારત’ની ઓળખ પામનાર અભિનેતા યાનિ કી મનોજકુમારનું પણ જન્મસ્થળ છે. (યાદ રહે કે અબોટાબાદને વાચકો સારી રીતે આઈડેન્ટિફાઈ કરી શકે એટલે ઓસામાનો ઉલ્લેખ કર્યો છે, બે વ્યક્તિઓની સરખામણી કરવાનો અહીં ૦.૦ ટકા પણ આશય નથી.) ૨૪ જુલાઈ, ૧૯૩૭માં જન્મેલા મનોજકુમારનું સાચું નામ તો હરિક્રિશ્નગિરિ ગોસ્વામી છે અને તેઓ માત્ર દસ વર્ષના હતા ત્યારે ભારત-પાકિસ્તાનના ભાગલા સમયે પરિવાર સાથે પાકિસ્તાન હંમેશાને માટે છોડીને દિલ્હી આવી ગયા હતા. દિલ્હીમાં તેઓ રેફ્યુજી કેમ્પમાં પણ રહ્યા અને દિલ્હી યુનિ.માંથી ગ્રેજ્યુએશન કર્યા બાદ તેઓ ફિલ્મ ઇન્ડસ્ટ્રી તરફના વળગણને લીધે મુંબઈ આવી ગયા. ફિલ્મો તરફ તેમને લગાવ શા માટે થયો તે પણ જાણવા જેવું છે. થયું એવું કે એકવાર તેઓ સંબંધમાં થતા એક કાકા સાથે દિલીપકુમારની ફિલ્મ ‘જુગ્નુ’ જોવા ગયા હતા. ફિલ્મ જોઈને દિલીપકુમારના પ્રેમમાં તો તેઓ પડી જ ગયા, પણ જ્યારે થોડા દિવસો પછી તેમણે રસ્તા પર દિલીપકુમારની આગામી ફિલ્મનું પોસ્ટર જોયું તો આશ્ર્ચર્યચકિત થઈ ગયા અને આનંદિત પણ. કારણ કે તેઓ માની નહોતા શકતા કે ‘જુગ્નુ’માં તો દિલીપકુમાર છેલ્લે મરી જાય છે, તો પછી જીવતા કેવી રીતે થયા ! પછી તેમણે જિજ્ઞાસા સંતોષવા માટે પરિવાર-મિત્રવર્તુળમાં ઘણાને પૂછી જોયું ત્યારે ખાતરી થઈ કે ફિલ્મોમાં તો મરી જવાનો માત્ર અભિનય કર્યો હોય. સાચેસાચ મરી ન ગયા હોય.